My Way

**"My Way"** jest pjesma koju je popularizirao Frank Sinatra napisana na muziku za francusku pjesmu "Comme d'habitude", koju je komponovao Jacques Revaux, a za koju su tekst napisali Gilles Thibaut i Claude François, dok ju je prvi izveo upravo François 1967.

Engleski tekst, koji nije povezan s originalnim, napisao je Paul Anka.

Pjesma je bila uspješnica za razne izvođače, uključujući Sinatru, Elvisa Presleyja i Sida Viciousa. Sinatrina verzija bila je 75 sedmica na britanskoj listi Top 40, po čemu je na četvrtom mjestu svih vremena.

## Pozadina 
Godine 1967. Revaux je napisao baladu "For Me" na engleskom o paru čija se ljubav gasi. Objavljena je u novembru 1967. i bila je na vrhu francuske top-liste pop-pjesama jednu sedmicu u februaru 1968.

Anka je čuo francuski original dok je bio na ljetovanju u južnoj Francuskoj. Odletio je u Pariz da pregovara o pravima za pjesmu. Stekao je prava za adaptaciju, snimanje i izdavanje za nominalnu, ali formalnu naknadu od jednog dolara, uz uvjet da kompozitori melodije zadrže originalni udio tantijema u odnosu na bilo koje verzije koje Anka ili osobe koje je on ovlastio kreiraju ili produciraju. Nakon izvjesnog vremena Anka je bio na Floridi na večeri sa Sinatrom i "dvojicom mafijaša", tokom koje je Sinatra rekao: "Prestajem s ovim poslom. Muka mi je od njega; bježim iz svega." i 2013. (kao duet s Garouom).

Sinatra je 30. decembra 1968. snimio svoju verziju u jednom pokušaju, s bubnjarom Buddyjem Saltzmanom u bendu. Pjesma je objavljena početkom 1969. na istoimenom albumu i kao singl. Dosegla je 27. mjesto na listi Billboard Hot 100 i drugo mjesto na listi Easy Listening u SAD-u. U Ujedinjenom Kraljevstvu singl je ostvario i dalje nedostižan rekord, postavši snimak s najviše sedmica unutar top 40, gdje se zadržao 75 sedmica: od aprila 1969. do septembra 1971. Proveo je dodatnih 47 sedmica među top 75, ali nikad nije nadmašio peto mjesto postignuto nakon prvog ulaska na top-listu.

U magazinu *Billboard* napisano je da su "pokretački, raskošni i komercijalni aranžman i produkcija Dona Coste dodatni plus jednoj od najboljih Sinatrinih izvedbi". *Cash Box* je objavio tekst u kojem je rečeno da je "snažan materijal usklađen s izvanredno dirljivom izvedbom koja će sigurno donijeti pohvalne komentare emiterima čija su ciljana publika tinejdžeri i odrasli".

Iako je ova pjesma postala Sinatrin zaštitni znak, njegova kćerka Tina kaže da je pjevač počeo mrziti pjesmu: "Nije mu se svidjela. Zalijepila se za njega i nije je se mogao riješiti. Uvijek je mislio da je ona izraz ugađanja samom sebi."

Godine 2000. izdanje "My Way" Franka Sinatre iz 1969. za Reprise Records uvršteno je u Grammyjevu kuću slavnih.

## Top-liste 
## Certifikacije 
## Verzije 
David Bowie napisao je prvi tekst na engleskom jeziku na originalnu Françoisovu melodiju iako je to samo neformalno snimljeno i nikad nije komercijalno objavljeno.

### Dorothy Squires 
Usred Sinatrinog višestrukog pojavljivanja na britanskoj top-listi singlova velška pjevačica Dorothy Squires također je objavila izvedbu pjesme "My Way" u ljeto 1970. Dosegla je 25. mjesto na spomenutoj top-listi i još dva puta ušla na nju te godine.

### Elvis Presley 
Presley je počeo izvoditi pjesmu na koncertima sredinom 1970-ih, uprkos Ankinim sugestijama da mu pjesma ne odgovara. Ipak, 12. i 14. januara 1973. otpjevao ju je tokom svoje satelitske emisije *Aloha from Hawaii via Satellite*, emitirane uživo i u odgođenom terminu (za evropsku publiku, koja ju je također vidjela u udarnom terminu), u 43 zemlje posredstvom Intelsata.

Dana 3. oktobra 1977, nekoliko sedmica nakon Presleyjeve smrti, njegov snimak uživo pjesme "My Way" (snimljen za CBS-ov TV-specijal *Elvis in Concert* 21. juna 1977) objavljena je kao singl. U SAD-u je dosegao 22. mjesto na *Billboardovoj* Hot 100 listi pop-singlova krajem 1977. i početkom 1978. (iznad najbolje pozicije Sinatrine verzije), šesto mjesto na *Billboardovoj* listi Adult Contemporary i postao zlatni zbog uspješne prodaje u više od milion primjeraka. Sljedeće godine dosegao je broj 2 na *Billboardovoj* listi kantri singlova, ali je otišao sve do broja 1 na konkurentskoj listi kantri singlova *Cash Boxa*. U Ujedinjenom Kraljevstvu dospio je do broja 9 na britanskoj listi singlova.

Presleyjeva verzija upotrijebljena je na vrhuncu filma *Krađa stoljeća* iz 2001. s Kurtom Russellom i Kevinom Costnerom. (Anka se pojavljuje u kameo-ulozi kao šef kockarnice koji mrzi Presleyja.)

Presleyjeva studijska verzija pjesme, snimljena 1971, uvrštena je na četvrti disk boks-seta ''Walk a Mile in My Shoes: The Essential '70s Masters*.

#### Certifikacije 
### Sid Vicious 
Basist Sex Pistolsa Sid Vicious snimio je pank-rok verziju pjesme, u kojoj je znatan dio teksta izmijenjen, a aranžman je ubrzan. Orkestarsku pratnju aranžirao je Simon Jeffes.

Intervjuiran 2007, Anka je rekao da je bio "donekle destabiliziran verzijom Sex Pistolsa. Bilo je pomalo čudno, ali osjećao sam da je on [Vicious] bio iskren u vezi s tim."

Viciousova verzija pojavljuje se u filmu Martina Scorsesea *Dobri momci* iz 1990, gdje svira preko odjavne špice.

### Margaret Mackie i Jamie Lee Morley 
U decembru 2019. snimak Margaret Mackie, štićenice staračkog doma Northcare Suites u Edinburghu koja pati od demencije, kako izvodi "My Way" sa članom osoblja Jamiejem Leejem Morleyjem, postao je viralan nakon što ga je na internetu objavila Mackieina kćerka.

Morley je kasnije organizirao profesionalno snimanje pjesme te je objavljena u januaru 2020. kao dobrotvorni singl za prikupljanje sredstava za Alzheimerovo društvo i organizaciju Dementia UK. Singl je dosegao sedmo mjesto na iTunesovoj top-listi 40 pop-pjesama u Velikoj Britaniji uživo i peto na Amazonovoj listi najprodavanijih pjesama.

### Yūzō Kayama 
U Japanu je Yūzō Kayama, koga obično nazivaju japanskim Sinatrom, izveo "My Way" 2008. na engleskom. Dana 23. i 30. aprila 2015, u okviru dvije sesije vokalnog presnimavanja, Kayama je izveo "My Way" s ranijim Sinatrinim snimkom u duetu.

## Adaptacije 
Osim prijevoda koji su više ili manje vjerni izvorniku, neki umjetnici napisali su nepovezane tekstove na istu melodiju:
* Grčki pjevač Giannis Poulopoulos obradio je pjesmu na svom albumu iz 1988. *Όπου πας θα πάω* (*Ići ću kamo god ti ideš*);
* József Gregor, mađarski bas-bariton / *basso buffo'', snimio je pjesmu 1996. s ljubavnim tekstom Andrása Ruszanova na mađarskom; dvije godine kasnije otpjevao je tu verziju u jednoj od najpopularnijih TV-emisija u Budimpešti; otad je ta verzija trajno na repertoaru brojnih radiostanica u Mađarskoj;
* Meksički pjevač Vicente Fernández snimio je verziju na španskom jeziku pod nazivom "A Mi Manera";
* Verzija pjesme s nešto drugačijim tekstom korištena je kao džingl za reklamu za Cologuard 2022.

## Javna upotreba 
Pjesma se popularno povezuje s nostalgijom za događajima u životu pojedinca. Ankete koje su počele 2005. često su izvještavale da je "My Way" bila pjesma koja je najčešće puštana na pogrebnim službama u Ujedinjenom Kraljevstvu. "My Way" također je popularna karaoke pjesma širom svijeta. Međutim, zabilježeno je da uzrokuje brojne incidente nasilja i ubistva među karaoke pjevačima na Filipinima, koji se u medijima nazivaju "My Way ubistvima", što je dovelo do zabrane pjesme u mnogim filipinskim barovima.

Povezanost pjesme sa Sinatrom dovela je do toga da je politika Mihaila Gorbačova, koji je drugim državama u Varšavskom paktu dopuštao da donose vlastite političke odluke, dobila nadimak Sinatrina doktrina, referirajući se na stihove pjesme "My Way" o tome da stvari radite na svoj način. Izraz je prvi put upotrijebio glasnogovornik Ministarstva vanjskih poslova Sovjetskog Saveza Genadij Gerasimov 1987: "Sada imamo doktrinu Franka Sinatre. On ima pjesmu 'I Did It My Way'. Dakle, svaka zemlja sama odlučuje kojim će putem krenuti."

## Reference 
## Vanjski linkovi 
* Tekst pjesme 

Kategorija:Pjesme iz 1969.
Kategorija:Singlovi iz 1969.
Kategorija:Singlovi iz 1970.
Kategorija:Singlovi iz 1977.
Kategorija:Singlovi iz 1980.
Kategorija:Pop-balade
Kategorija:Šlageri
Kategorija:Pjesme Franka Sinatre
Kategorija:Pjesme Elvisa Presleyja
Kategorija:Pjesme Paula Anke
Kategorija:Pjesme Dorothy Squires
Kategorija:Pjesme o nostalgiji
Kategorija:Pjesme o smrti
Kategorija:Singlovi u izdanju President Recordsa
Kategorija:Singlovi u izdanju Reprise Recordsa
Kategorija:Singlovi u izdanju Virgin Recordsa